
UKREPI ZA DOSEGANJE VISOKE KVALITETE HMELJA PRI KONČNEM UPORABNIKU
Kaj je definicija kakovostnega hmelja? (I. Košir, B. Cizej)
Pivovarji, kot večinski porabniki hmelja, razumejo pod pojmom kvaliteten hmelj, surovino, ki jim omogoča proizvodnjo piva najvišje kvalitete. Za to morajo biti poleg ustreznih sort, izpolnjeni osnovni kakovostni pogoji, kot so čistoča hmelja, primerna vlaga in vsebnost alfa-kislin ter eteričnega olja in njegova svežost, katere pokazatelj je indeks staranja hmelja (HSI). Povišane vrednosti HSI vodijo do neželenih senzoričnih ocen, zato so pričeli pivovarji omejevati zgornje dopustne vrednosti. Z mnogimi, enostavnimi prijemi lahko staranje do določene mere upočasnimo. Primeri so pravilno sušenje, preprečevanje zdrobljenosti, minimalna vsebnost primeri in odpada, ipd. Pivo je živilo in posledično so zahtevani najvišji standardi higiene. Potrebno je paziti in poskrbeti, da razni tuji, odpadki kot so: ostanki vrvice, smeti, cigaretni ogorki ne zaidejo v hmelj. Le kakovosten hmelj vedno najde pot do zadovoljnega kupca po dobri ceni in to mora biti cilj nas vseh.
Omejitev uporabe bakrovih in žveplovih pripravkov (M. Rak Cizej)
Ponovno vas želimo opozoriti glede omejitve uporabe bakrovih pripravkov za zatiranje hmeljeve peronospore sekundarne okužbe, namreč na letnem nivoju je uporaba čistih bakrovih ionov (Cu2+) 4,0 kg. V hmeljarstvu že zadnjih nekaj let omejujemo uporabo bakrovih pripravkov pri zaključnih škropljenjih, saj se zavedamo, da s pretirano uporabo bakrovih pripravkov vplivamo na indeks staranja (HSI). Uporabo bakrovih pripravkov 14 dni pred obiranjem hmelja odsvetujemo, še posebej pri sorti Celeia, ki ima že sama po sebi visok HSI. Za več podrobnosti si lahko preberete članek v Hmeljarskem biltenu, letnik 2021, avtorjev Ocvirk M., Rutnik K., Košir I.J., z naslovom: Vpliv bakra na indeks staranja hmelja.
Omejitev uporabe žveplovih pripravkov, kot preventivne pripravke za zatiranje hmeljeve pepelovke, je priporočena zgodaj v rastni sezoni oziroma najkasneje v začetku oziroma do sredine avgusta, saj ima prekomerna uporaba žvepla vpliv na neprijeten vonj v hmelju, hmeljnih produktih (briketih, hmeljnem ekstraktu), kot tudi negativen vpliv na hmeljno grenčico. Žveplene pripravke lahko enostavno zamenjate z enako učinkovitimi ostalimi kontaktnimi fungicidi kot sta pripravka Vivando ali Vitisan.
Ukrepi preprečevanja uvelosti hmelja in viroidne zakrnelosti hmelja pred obiranjem pridelka (S. Radišek)
Pred obiranjem hmelja je pomembno, da odstranite nadzemne dele posušenih in uvelih rastlin, ki so posledica odmiranj zaradi pojava verticiljske in fuzarijske uvelosti hmelja. S tem odstranite vir bolezni, preprečite prevoz obolelih rastlin do obiralnega stroja in zanos posušenih in uvelih storžkov v končni pridelek. Podobno svetujemo tudi v primeru rastlin, ki jih je prizadela viroidna zakrnelost hmelja oziroma viroid CBCVd. Te rastline s sokom kontaminirajo trgalnike in ostalo opremo, kar pospeši nadaljnje širjenje v nasadu in hkrati povečajo tveganje za zanos v neokužena hmeljišča. Obolele rastline lahko uničite z zakopom (globina 1 m), lahko pa jih tudi uničite s kompostiranjem. 
V času obiranja hmelja je na trgalnike priporočljivo namestiti aplikacijski element, ki ob trganju sproti razkužuje rezalno glavo na trgalniku. Pri tem svetujemo uporabo razkužila Virocid v 2 % koncentraciji. Sam prevoz hmelja do obiralnega stroja mora biti opravljen tako, da se hmeljne rastline ne vlečejo po cesti ali deli rastlin padajo po cesti. Rezalniki na trgalnikih naj omogočajo čim nižjo rez trte, da ne ostajajo dolgi poganjki, čez katere se vozi s kolesnicami in na njih ostanejo rastlinski ostanki, ki so vir prenosa okužbe s CBCVd. V kolikor trgalnika ni možno namestiti v položaj, da preprečimo vožnjo po ostankih trt, se lahko izvede odstranjevanje ostankov trt po trganju (vsaj v roku 48 ur) s sprotnim nanosom razkužila na odrezano mesto. Držimo se tudi pravila, da v kolikor je le mogoče obiranje okuženih hmeljišč izvedemo nazadnje. 
Optimalno obran hmelj – v optimalni tehnološki zrelosti močno pozitivno vpliva na kakovost hmelja (B. Čeh, M. Oset Luskar)
Z obiranjem hmelja začnemo, ko je tehnološko zrel, to pa je takrat, ko storžki vsebujejo najvišjo vsebnost alfa-kislin, dosežejo maksimalno velikost in maksimalno maso, tipično strukturo eteričnih olj in je zagotovljeno kakovostno strojno obiranje. Z obiranjem v tehnološki zrelosti vplivamo na to, da bo čim več pridelanih alfa-kislin in kakovostne arome na koncu pristalo v hmeljskih vrečah. 
Hmelj, obran pred tehnološko zrelostjo, je slabše kakovosti in vsebuje preveč vlage. Prepozno obran hmelj pa ima že odprte, drobljive, lahke storžke rjavkaste barve z ostro, neprijetno aromo, manjšo vsebnost alfa-kislin in pri obiranju pride do izgub kakovosti zaradi osipanja in drobljenja, lističi odpadajo od vretenca storžka. 
Nastop tehnološke zrelosti hmelja je odvisen od različnih tehnoloških ukrepov (z dušikom preveč gnojena hmeljišča dozorijo kasneje, zgodaj rezan in napeljan hmelj dozori prej), kot tudi od vremenskih razmer v času rasti in seveda sorte. Le te lahko razvrstimo na zgodnje, sem se uvršča Savinjski golding, ki je tehnološko zrel v povprečju med 10. in 20. avgustom, srednje pozne, kamor spadata Aurora in Bobek, ki dozorita med 20. in 25. avgustom, ter na pozne, kamor spada Celeia, ki dozori v prvi dekadi septembra. Tudi trajanje tehnološke zrelosti se med sortami razlikuje, kar je prav tako v prid izogibanju delovnih konic (preglednica 1). Pri Aurori traja obdobje tehnološke zrelosti okrog 20 dni, medtem ko pri Savinjskem goldingu traja le sedem do deset dni. 
Preglednica 1: Čas zrelosti in začetek tehnološke zrelosti pri različnih sortah hmelja
	Sorta
	Tehnološka zrelost

	
	Čas zrelosti
	Začetek
	Trajanje  

	Aurora
	srednje pozna
	20. 8. – 29. 8.
	20 dni

	Bobek
	srednje pozna
	28. 8. – 2. 9.
	/

	Celeia
	pozna
	1. 9. – 7. 9.
	10 dni

	Dana
	srednje pozna
	28. 8. – 5. 9.
	/

	Hallertauer Magnum
	pozna
	1. 9. – 5. 9.
	/

	Savinjski golding
	srednje zgodnja
	10. 8. – 20. 8.
	7 dni

	Styrian Cardinal
	srednje pozna
	28. 8. - 5. 9.
	10 dni

	Styrian Dragon 
	srednje zgodnja
	20. 8. - 25. 8.
	/

	Styrian Eagle
	pozna
	1. 9. – 5. 9.
	7 dni

	Styrian Eureka
	pozna
	1. 9. – 5. 9.
	/

	Styrian Fox
	srednje pozna
	28. 8. – 2. 9.
	/

	Styrian gold
	srednje pozna
	20. 8. – 29. 8.
	/

	Styrian Kolibri
	srednje pozna
	28. 8. – 2. 9.
	10 dni

	Styrian Wolf
	pozna
	30. 8. – 4. 9.
	/


Legenda: / ni podatka
Dolžina storžkov se od faze storžkanja naprej hitro in dokaj enakomerno povečuje, končna dolžina pa je odvisna od sorte in vremenskih razmer. Hkrati s povečevanjem dolžine storžkov se povečuje tudi njihova masa in količina suhe snovi. Največji in najtežji so storžki sorte Hallertauer Magnum, med slovenskimi sortami pa storžki sorte Styrian Eureka, najmanjši in najlažji pa storžki sorte Bobek. Pri poznih in srednje poznih sortah je največja masa suhe snovi dosežena na začetku obdobja optimalne tehnološke zrelosti, pri Savinjskem goldingu in Aurori pa sredi tega obdobja. Ob koncu tehnološke zrelosti začneta masa in dolžina storžkov upadati. Sorazmerno s povečevanjem dolžine in mase storžkov se hitro povečuje tudi vsebnost alfa-kislin, katerih končna vsebnost je prav tako odvisna od sorte in vremenskih razmer. Maksimalna vsebnost je dosežena v času tehnološke zrelosti in ostane v obdobju optimalne zrelosti dokaj konstantna, potem pa pada. Z zorenjem se povečuje tudi vsebnost eteričnih olj, ki imajo več kot 200 komponent. Najpomembnejši sta humulen in mircen, ki količinsko predstavljata največji delež. Odstotek mircena se z dozorevanjem hmelja povečuje, odstotek humulena pa pada, njuno razmerje je sortna lastnost. Hmelj je zrel takrat, ko so vrednosti teh dveh komponent v intervalu ekstremov. 
Ko so storžki zaprti, prožni in izenačeni, njihova barva svetlo zelena z leskom, pri stiskanju pa šelestijo in se odbijejo, če padejo na tla, je to vizualni znak, da je sorta zrela. Če takšne storžke zmečkamo, ostane na rokah lepljiva, rumenkasta snov - lupulin. Imajo poln vonj s tipično aromo. 
Tehnološko zrelost določimo v obdobju, ko storžki dosežejo maksimalno dolžino in v njih pride do hitrega zniževanja vlage. V času oblikovanja storžkov le-ti vsebujejo 83-86 % vlage, ko pa se storžki dokončno oblikujejo, začne vsebnost vlage v njih hitro padati (okrog 1 % na tri dni). V času tehnološke zrelosti se upadanje vsebnosti vlage upočasni (0,8 % na tri dni). Ob nastopu optimalne tehnološke zrelosti vsebujejo storžki starih sort običajno pod 80 % vlage, takrat je tudi količina grenčičnih snovi največja, vlaga pri novih sortah pa je še nižja. Pri novih slovenskih dišavnih sortah pa gre za določanje tehnološke zrelosti tudi glede na intenziteto in kakovost arome storžkov, kar še nekoliko bolj omeji čas, v katerem naj se le-te oberejo.
Z namenom določevanja optimalnega časa obiranja, ki služi kot zelo dobra orientacija, na Inštitutu za hmeljarstvo in pivovarstvo Slovenije (IHPS) spremljamo dinamiko parametrov tehnološke zrelosti za različne sorte. Informacije so ažurno dostopne na spletni strani IHPS pod aktualno in v Hmeljarskih informacijah. Če se kljub temu ne morete odločiti o datumu začetka obiranja posameznega hmeljišča, natančnejšo informacijo dobite na podlagi analize vašega vzorca storžkov. Svetujemo, da se pred odločitvijo prinese v analizo vzorec storžkov vsaj na vsebnost vlage, priporočeno tudi na vsebnost alfa-kislin. Vzorec pripravite tako, da hmeljišče prehodite po diagonali ali cik-cak in naberete storžke z vsaj 50 rastlin, na vsaki rastlini z zgornje, spodnje in srednje tretjine. Nabrane storžke dobro premešate in v plastično vrečko napolnite 2 l vzorca. Za določitev vlage napolnite storžke v neprepustne kovinske škatlice, ki jih dobite na IHPS in  jih nabirajte, ko ni rose, in v dneh, ko ni padavin, sicer bodo podatki o vsebnosti vlage nepravilni.
Nezrel hmelj ima storžke travnato zelene barve, lističi so razprti, zato pri sušenju lupulin izpada iz storžkov. Storžki so majhni, neprožni, neizenačeni po velikosti, vonj je prazen ali neizrazit. 
Zrel hmelj ima zaprte, prožne, izenačene storžke, barva je svetlo zelena z leskom, pri stiskanju storžki šelestijo in se odbijejo, če padejo na tla. Če storžke zmečkamo, ostane na rokah lepljiva, rumenkasta snov. Imajo poln vonj s tipično aromo. 
Prezrel hmelj ima odprte, drobljive, lahke storžke, rumenkaste ali rjavkaste barve z ostro, neprijetno aromo. Lističi odpadajo od storžkov. 


Obiranje hmelja (G. Leskošek)
Zagotavljanje kakovosti končnega proizvoda suhih hmeljnih storžkov oziroma briketov se prične že pri spravilu hmelja z njive in se nadaljuje tekom celotnega procesa obiranja, sušenja, pakiranja in skladiščenja hmelja. Postopek obiranja hmelja lahko razdelimo v tri sklope:
· trganje in nakladanje rastlin na njivi,
· transport rastlin do obiralnega stroja,
· obiranje rastlin na obiralnem stroju.
Danes rastline na njivi pobiramo v glavnem strojno s trgalniki, nakladamo jih na namenske hmeljarske prikolice s pomičnim dnom. Pri nakladanju je pomembno, da so rastline vzdolžno poravnane in po celotni širini prikolice enakomerno naložene. Vsekakor pazimo, da rastlin ne naložimo navzkrižno, kakor tudi prikolice prekomerno ne naložimo. Vse to lahko zmanjšuje kakovost in količino pridelka, saj pri razkladanju pride do drobljenja storžkov in lomljenja zalistnikov pri puljenju trt s kupa. Pri samem transportu z njive moramo biti pazljivi, da so vse rastline naložene znotraj nakladalnega prostora, da ne visijo preko stranic in se ne vlečejo po tleh. V kolikor spravilo hmelja poteka v deževnem obdobju je dobro, da ko zapustimo poljske poti grobo očistimo pnevmatike blata, ki se je nabral na njih. Namreč pri višji transportni hitrosti po asfaltnih cestah blato odletava s pnevmatik in onesnaži naložene rastline, ki ga med postopkom obiranja obiralni stroji praktično ne morejo izločiti. Potrebno je poudariti, da morajo biti hmeljne trte obrane takoj, ko pridejo do stroja, kajti v kolikor le te čakajo na prikolici ali v kupih pred strojem več kot eno uro, že vpliva na zmanjšanje kakovosti pridelka. 
Obiranje hmelja je eden od pomembnejših procesov, ki prav tako vpliva na kakovost pridelka (zdrobljen hmelj, pleve, primesi), zato je pomembno, da obiralne stroje redno čistimo in vzdržujemo ter pravilno nastavljamo glede na obiranje posameznih sort in zrelosti hmelja ali pa vremenskih razmer. Nastavljamo število vrtljajev in razmak obiralnih bobnov, oddaljenost statorja s prsti na avtomatskem obiralniku, pretok zraka na zračnih čistilnikih in naklonske kote prebiralno transportnih trakov. Danes so sodobni obiralni stroji konstruirani tako, da ne omogočajo več ročnega čiščenja (prebiranja hmelja), zato moramo bit posebno pozorni, da na transportne trakove obranega hmelja, v zalogovnik hmelja ne zaidejo kašni tujki (cigaretni ogorki, kosi vrvic, smeti…), ker jih ni mogoče odstraniti. Obran hmelj, ki se transportira v zelene zalogovnike, se tam ne sme predolgo zadrževati, da ne pride do segrevanja in posledično izgube kakovosti hmelja. Dobro je, da je volumen zalogovnika usklajen z velikost sušilnice.
Sušenje, navlaževanje in skladiščenje hmelja (G. Leskošek, I. J. Košir)
Pri obravnavi procesov sušenja, navlaževanja, basanja in skladiščenja hmelja moramo v prvi vrsti gledati na ohranitev kakovosti hmelja. Sušenje in navlaževanje hmelja sta zadnji tehnološki fazi pri pridelavi hmelja. Z nepravilnim oziroma nenatančnim sušenjem in navlaževanjem lahko v zelo kratkem času hmelj pokvarimo. Hmelj spada med tiste kmetijske rastline, katerih pridelek je po spravilu potrebno sušiti. Tehnološko dozorel hmelj (storžki hmelja) vsebuje od 77 do 83 % vlage. Za dosego optimalne skladiščne obstojnosti moramo storžke posušiti na vsebnost vlage med 10 in 12 %. Hmelj z vlago nad 15 % je biološko nestabilen, pri vlagi pod 9 % pa postane drobljiv in tako pri mehanski manipulaciji izgublja lupulinska zrna. Zaradi različnih morfoloških lastnosti storžkov se sorte hmelja različno hitro sušijo. Uspešnost oziroma hitrost sušenja je odvisna od:
· stopnje nasičenosti sušilnega zraka, 
· pretoka sušilnega zraka, 
· temperature sušenja in
· nasipne višine – gostote na sušilnici.
Na splošno velja, da je hitrost sušenja prvenstveno odvisna od hitrosti in temperature sušilnega zraka - višja sta, hitrejše je sušenje. Toda pri sušenju hmelja nastopajo iz praktičnih razlogov omejitve. Pretok sušilnega zraka je lahko največ 1300 m3/m2h, najprimernejši pretok pa je med 1100 in 1200 m3/m2h. Seveda je maksimalen pretok (hitrost) sušilnega zraka odvisen tudi od teže in površine storžkov. Visoko grenčične sorte hmelja imajo bolj grobe storžke, ki so težji in jih lahko sušimo pri višjih pretokih (do 1450 m3/m2h). Pri prenizkem pretoku (predolg zadrževalni čas sušilnega zraka v hmelju) lahko pride do kondenzacije že izparjene vode v hladnejših plasteh hmelja na zeleni etaži (sušenjem v nočnih oziroma jutranjih urah). To negativno vpliva na barvo hmelja (hmelj postane rumenorjav) in na izhlapevanje nekaterih sestavin eteričnega olja. Temperatura sušenja naj ne presega 650 C. Pri višji temperaturi pride namreč do pospešenega izhlapevanja lahko hlapnih komponent eteričnega olja hmelja, pospešene oksidacije oziroma razpada grenčičnih sestavin, v skrajnem primeru pa tudi do spremembe barve lupulina. Med procesom sušenja se hmelj ohlaja z oddajanjem vlage. Pri visokem pretoku sušilnega zraka lahko hmelj hitro oddaja vlago in se s tem hladi. Hmelj se na večetažni sušilnici v odvisnosti od procesnih pogojev suši približno 6 ur. 
Navlaževanje hmelja
Ker je težko odstraniti vlago iz vretenca, moramo hmelj med procesom sušenja presušiti. Presušen hmelj je drobljiv in kot tak ni primeren za pakiranje. Namen navlaževanja je vrniti prožnost storžku in naravnati vlago hmelja na želenih 11 %. Danes je pri nas najbolj razširjeno navlaževanje v komori. Prednost tovrstnega navlaževanja je kontrola končne vlage pred pakiranjem, izenačitev kakovosti pridelka v komori in možnost avtomatizacije postopka. 
Pakiranje hmelja
Pakiranje posušenega hmelja v vreče ali po domače »basanje« je zadnje opravilo pri spravilu pridelka. Pravilno navlažen hmelj lahko »bašemo« v proizvajalčeva vreče, v praksi pa je najbolj razširjeno pakiranje v kocke s trgovskim imenom RB-60. »Bašemo« lahko le pravilno navlažen hmelj. Preveč suh hmelj se drobi, prevlažen pa splesni. Takšen hmelj je tehnično neuporaben in nima tržne vrednosti. Pri pakiranju v RB-60 vreče (kocka), moramo biti zelo pozorni, da so kocke enakomerno stisnjene po celotni višini, kar zagotovimo z več hodi stiskanja, in da imajo primerno maso, ki znaša med 60 in 65 kg.
Skladiščenje hmelja
Tudi nepravilnosti pri skladiščenju hmelja vplivajo na kakovost pridelanega hmelja. Neprimerno izbran skladiščni prostor vpliva na dvig vlage v hmelju, s tem pa se zmanjša mikrobiološka stabilnost hmelja. Mikrobiološko nestabilen hmelj je podvržen spremembi barve, pospeši pa se tudi hitrost razpada za pivovarstvo pomembnih sestavin v hmelju. Da preprečimo oziroma upočasnimo omenjene pojave, je najboljše, če ga lahko skladiščimo v hladilnicah drugače pa moramo hmelj skladiščiti v za to primernih prostorih.
Skladiščni prostor mora biti:
· zatemnjen, 
· hladen, 
· izoliran od nenadnih okoliških temperaturnih in vlažnostnih vplivov.
Vpliv indeksa staranja hmelja (HSI) na kakovost piva (M. Ocvirk)
Poleg klasičnih kakovostnih parametrov hmelja, je vse bolj pomembna tudi t.i. skladiščna obstojnost hmelja, saj se pri daljšem in neprimernem skladiščenju kakovost hmelja hitro zmanjša, kar ima močan negativen učinek na aromo piva. Ustrezno skladiščenje hmelja zato pridobiva na pomembnosti v zadnjih letih. Med procesiranjem in staranjem je hmelj izpostavljen večim nezaželenim dejavnikom, kot so visoka temperatura, prisotnost kisika in svetlobe. Ti dejavniki pospešijo proces staranja, ki spremeni kemijsko sestavo hmelja –pride do oksidacije sekundarnih metabolitov hmelja. Količina oksidiranih produktov se spreminja, glede na način skladiščenja hmelja. Dejavnik, ki najbolj negativno vpliva na vrednost indeksa staranja hmelja (HSI) je prisotnost kisika (zrak), sledita mu temperatura in prisotnost kovinskih ionov (baker), ki lahko delujejo kot katalizator, kar pomeni da še dodatno pospešijo proces oksidacije. Visoka vrednost HSI povzroči različne, t.i. privonje v hmelju in pivu, spremeni pa tudi prijetno hmeljno grenkobo v neprijetno, ki zastaja v ustni votlini. Ugotovili smo, da so pri pivu zvarjenim s hmeljem ki je imel HSI > 0,4 že zaznana odstopanja od pričakovane arome, medtem ko ima pivo zvarjeno s hmeljem ki je imel HSI > 0,5 poleg negativnih privonjev tudi izrazitejšo negativno grenčico, povečano pa je tudi penjenje. Opisano je razlog zaradi česar končni uporabniki pivovarji ob prevzemu hmelja zahtevajo vrednosti HSI pod 0,40. Zaradi tega je potrebno storiti vse, da se prepreči intenzivno staranje hmelja kot je zmanjšanje prisotnosti kovin (baker), zdrav hmelj ob obiranju, optimalne temperature in vlage med sušenjem, minimalno čakanje na sušenje pop obiranju na obiralnem stroju v »zelenem kupu«, skladiščenje v suhem in hladnem prostoru čim krajši čas. 
Umerjanje vlagomerov (I. Košir)
Umerjanje vlagomerov bo letos potekalo nekoliko drugače kot v preteklosti. Kdor bo želel, bo pri sebi doma z uporabo svojega vlagomera in na način, ki ga uporablja izmeril vlago v kocki hmelja na več mestih kocke. Po končani meritvi se odvzame vzorec hmelja na mestu, kjer je bila merjena vlaga. Vzorec hmelja se TAKOJ zapre v 2 kovinski posodici, ki ju prehodno dobite na IHPS, na Oddelku za agrokemijo in pivovarstvo. ZAPRTI posodici v najkrajšem času dostavite v laboratorij, kjer vam bomo s standardno metodo določili vsebnost vlage. Iz razlike med izmerjeno vlago z vlagomerom in s standardno metodo, boste dobili korekcijo potrebno za vaš vlagomer. Odčitek vlage na vlagomeru je odvisen od zbitosti hmelja v kocki in od sorte hmelja, zato je priporočljivo, da opravite umerjanje posebej za različne sorte. Cena določitve vlage v laboratoriju je 12,20 EUR (DDV vključen).
Certificiranje pridelka hmelja (J. Livk)
Pridelek hmelja, ki ga hmeljarji pridelate po svojih najboljših zmožnostih, je potrebno pred trženjem certificirati. Certifikat, ki spremlja vaš pridelek hmelja v prometu zagotavlja kupcem in pivovarjem, da je pridelek hmelja ali hmeljni proizvod šel skozi postopek certificiranja, ki ga predpisuje evropska in slovenska zakonodaja. Pri obiranju, sušenju in pakiranju svojega pridelka hmelja bodite pozorni na to, da vaš pridelek hmelja v tovorkih (vrečah) ne bo prekoračil minimalnih tržnih zahtev za hmelj. Za nepripravljen hmelj, kot se v Sloveniji certificira, so zgornje – še dopustne meje kakovostnih parametrov naslednje: vlaga do 14 %, primesi (listi in peclji) do 6 %, odpad do 4 % in semen do 2 %. Hmelj mora biti obvezno ločen po posameznih sortah, kar pomeni, da hmelj v vrečah ne sme biti mešanica različnih sort.

